SHBA, kleriku mysliman shtrin ndikimin në Turqi
Imami 72 vjeçar akuzohet për komplot kundër qeverisë laike në Turqi në vitet 90
Një imam 72 - vjeçar i cili ishte akuzuar për komplot kundër qeverisë laike të Turqisë në vitet 90 besohet se ende ka ndikim të madh në vendin e tij. Njoftohet se ndjekësit e tij tani janë përfshirë në një luftë për pushtet me qeverinë aktuale islamike të Turqisë. Korrespondenti i Zërit të Amerikës, Jerome Socolovsky vizitoi qendrën e imamit në Pensilvani. Alp Aslandogan është një besnik i Imamit Fethullah Gulen. Ai thotë se ne nuk mund të flasim me imamin e as të filmojmë vizitorët nga Turqia të cilët po studiojnë dhe po luten me të. I ballafaquar me protesta anti - qeveritare dhe hetime për korrupsion, kryeministri Rexhep Tajip Erdogan fajësoi ndjekësit e Imamit Gylen, të cilët thuhet se kanë ndikim brenda gjyqësorit dhe policisë në Turqi. Kryeministri i Turqisë ka lënë të kuptohet se Fethullah Gylen fshihet pas skandaleve të fundit që synojnë rrëzimin e tij. Që nga viti 1999, zoti Gylen jeton në këtë vend-pushim në Malet Pocono të Pensilvanisë. Kjo hapësirë përdoret për kampe verore për fëmijët turko-amerikanë dhe tani predikimet e zotit Gylen këtu publikohen në Youtube. Por, zoti Gylen i ka mohuar akuzat e kryeministrit Erdogan. Si imam në Turqi, ai inkurajonte ndjekësit e tij që të arsimohen, dhe shumë shpejt lëvizja e tij u përhap përtej kufijve të Turqisë. Në Nju Jork, zoti Aslandogan kryeson një nga shumë institucionet e lidhura me imamin në Shtetet e Bashkuara. Mesazhi i Gylenit për tolerancë përshëndetet nga të tjerët. Profesori i Universitetit Lojola në Merilend, Joshua Hendricks, ka studiuar lëvizjen e klerikut Fethullah Gylen që nga përplasjet e saj me udhëheqjen laike të Turqisë në vitet 90. Ai thotë se një nga qëllimet kryesore të aktiviteteve të saj jashtë vendit është rimarrja e pushtetit në Turqi. Në qytetin afër këtij vendpushimi, pronarja e një restoranti, Joyce McGarry nuk kishte dëgjuar për imamin Fethullah Gylen. Por pas një proteste të zhvilluar këtu disa muaj më parë, disa nga kundërshtarët e imamit u ndalën në qytet dhe i dhanë asaj literaturë që e përshkruante atë si një ekstremist. Politika e polarizuar e Turqisë e ka ndjekur klerikun e padëshiruar deri në Amerikë, në këtë zonë të qetë ku ai shpresonte të gjente paqe.